Gemeenskap bankvas agter Baaise student | Maroela Media
Gemeenskap bankvas agter Baaise student
Die gemeenskap van Port Elizabeth is dit eens die student behoort nie van moord aangekla te word nadat hy hom en sy vriende teen die aanvaller verdedig het nie.
Ontstoke inwoners van Port Elizabeth staan soos een mens agter die student van die Nelson Mandela-universiteit wat daarvan beskuldig word dat hy 'n rower doodgesteek het.
Athenkosi Zenani (23) word deur 'n aanklag van moord in die gesig gestaar nadat hy verlede naweek 'n rower se mes afgevat en die aanvaller na bewering daarmee doodgesteek het, het Maroela Media vroeër berig.
Die IT-student in sy finale jaar gaan intussen gebuk onder terugflitse van die aanval vroeg die Sondagoggend naby die middestad, anonieme oproepe en die vooruitsig van sy volgende hofverskyning op 31 Januarie aanstaande jaar wat soos 'n swaard bo sy kop hang, berig die Port Elizabethse dagblad The Herald.
Zenani het Dinsdag vir die eerste keer in die plaaslike landdroshof verskyn en is op borgtog van R500 vrygelaat nadat hy sedert die voorval vroeg Sondagoggend in aanhouding was. Hy word daarvan beskuldig dat hy die Tanzaniër, Ali Msabaha (30), met dié se mes doodgesteek het.
Die voorval het gebeur toe Zenani vroeg die oggend saam met vriende na 'n huis in Richmond Hill gestap het ná 'n aandjie uit. Die vriende is blykbaar deur Msabaha en nog 'n man aangeval.
Die staat voer aan die mans het Zenani van sy selfoon beroof. In die worsteling wat daarop gevolg het, het Zenani een van die aanvallers se mes gegryp en hom na bewering noodlottig gesteek.
Om jouself te verdedig is die sterkste instink by enige mens.
Woedende Facebook-gebruikers het intussen gesê pleks dat die 23-jarige van moord aangekla word, behoort hy geloof te word. "Dit het my bloed absoluut laat kook toe ek die opskrif lees," het 'n gebruiker geskryf. "Dit was nie moord met voorbedagte rade nie … Om jouself te verdedig is die sterkste instink by enige mens, so natuurlik so asem haal."
"Dis malligheid dat misdadigers meer regte het as wetsgehoorsame burgers," skryf iemand anders.
Van die gebruikers het besluit om geld in te samel om die beskuldigde se borgtog te betaal en by te dra tot sy regskoste.
Zenani het intussen gesê hy is ontsettend dankbaar vir die steun wat hy ontvang. Hy het bygevoeg dit sal hom deur dié moeilike tyd help.
Hy het aan The Herald gesê die adrenalien het eenvoudig oorgeneem toe hy aangeval word. "Ek het dit reggekry om hom te ontwapen. En terwyl die adrenalien so deur my are gebruis het, het ek opgetree – en nou staar 'n moordklag my in die gesig.
"Die afgelope week was net so oorweldigend. Ek probeer dit maar net van dag tot dag bestuur en my met ander goed besig hou sodat ek nie heeltyd daaraan dink nie."
In die nuus Nelson Mandela-universiteit Port Elizabeth
Twee ongelukke eis drie lewens
Opsigter verdrink by private woning
Hoe moet jy anders maak om jou en ander se lewens te beskerm die bestaan uit beskerm jouself of word doodgemaak dan is brskerm jouself enigste opsie
Wat soek die Tanzaniër krimineel hier?
Nou word gevra hoekom gemeenskappe reg in eie hande neem
Dankie tog die krimineel is uit di lewe gehelp anders is 'state resources' gebruik om hom te 'soek' én dan moes ons hom paar dae onderhou ás dit tot sover sou gaan om hom in tronk te sien. LOS UIT DIE VERDEDIGER! Hy sou dit nie gedoen het as krimineel nie iets aan hóm wou doen nie.
die vraag is altyd wat is regmatig en wat is onregmatig…. ons almal het n verantwoordelik en reg om jouself en bates te beskerm……….met die min inligting beskikbaar behoort die aangeklaagde vry te kom aangesien sy lewe in gevaar was en dat hy himself net beskerm …… die vraag is weereens is oormaat geweld gebruik en ek glo nie omdat die omstandighede van so aard is en was dat die enigste manier om die aanval te stuit die optrede geregverdig het………… dit is is sleg en nooit goed vir n mens in enige konflik omstandigheid nie maar laat ons maar… Lees meer »